CELEX: 32009D0018
Language: hu
Date: 2008-12-22 00:00:00
Title: 2009/18/EK: A Bizottság határozata ( 2008. december 22. ) a bébikompok EN 1273:2005 szabványának a 2001/95/EK európai parlamenti és tanácsi irányelv általános biztonsági előírásának való megfeleléséről és a szabványhivatkozás Hivatalos Lapban történő közzétételéről (az értesítés a C(2008) 8616. számú dokumentummal történt) (EGT-vonatkozású szöveg)

13.1.2009   
            
            
               HU
            
            
               Az Európai Unió Hivatalos Lapja
            
            
               L 8/29
            
         
      A BIZOTTSÁG HATÁROZATA
   
   (2008. december 22.)
   a bébikompok EN 1273:2005 szabványának a 2001/95/EK európai parlamenti és tanácsi irányelv általános biztonsági előírásának való megfeleléséről és a szabványhivatkozás Hivatalos Lapban történő közzétételéről
   (az értesítés a C(2008) 8616. számú dokumentummal történt)
   (EGT-vonatkozású szöveg)
   (2009/18/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 4. cikke (2) bekezdésének első albekezdésére,
   A műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikkével összhangban felállított állandó bizottsággal folytatott konzultációt követően,
   mivel:
   
               (1)
            
            
               A 2001/95/EK irányelv 3. cikkének (1) bekezdése szerint a gyártók kizárólag biztonságos terméket hozhatnak forgalomba.
            
         
               (2)
            
            
               A 2001/95/EK irányelv 3. cikkének (2) bekezdése értelmében egy terméket a vonatkozó nemzeti szabványok hatálya alá tartozó veszélyek és veszélykategóriák tekintetében biztonságosnak lehet tekinteni, ha az megfelel az olyan európai szabványokat átvevő önkéntesen alkalmazott nemzeti szabványoknak, amelyeknek a hivatkozásait a Bizottság az irányelv 4. cikke (2) bekezdésével összhangban az Európai Unió Hivatalos Lapjában kihirdette.
            
         
               (3)
            
            
               Az irányelv 4. cikkének (1) bekezdése szerint az európai szabványokat a Bizottság felhatalmazása alapján európai szabványügyi testületeknek kell megállapítaniuk. A Bizottság kihirdeti az ezekre a szabványokra történő hivatkozásokat.
            
         
               (4)
            
            
               Az irányelv 4. cikkének (2) bekezdése megállapítja az európai szabványügyi testületek által az irányelv hatálybalépése előtt elfogadott szabványok hivatkozásainak közzétételére vonatkozó eljárást. Amennyiben ezek a szabványok biztosítják az általános biztonsági előírásnak való megfelelést, a Bizottság dönt a hivatkozásaik kihirdetéséről az Európai Unió Hivatalos Lapjában. Ezekben az esetekben a Bizottság, saját kezdeményezésből vagy egy tagállam kérésére, az irányelv 15. cikkének (2) bekezdése szerint megállapított eljárással összhangban dönt arról, hogy a kérdéses szabvány megfelel-e az általános biztonsági előírásnak. A Bizottság a szabványra történő hivatkozás kihirdetéséről a 98/34/EK irányelv 5. cikkével létrehozott bizottsággal történő konzultációt követően dönt. A Bizottság döntéséről értesíti a tagállamokat.
            
         
               (5)
            
            
               A bébikomp olyan eszköz, amely a még járni nem tudó gyermeket segíti az önálló helyváltoztatásban. Az utóbbi 20 év európai és az egyesült államokbeli kórházi sürgősségi ellátásra vonatkozó adatai következetesen arról tanúskodnak, hogy a bébikomp használata során fennáll az elesés veszélye, mert megnöveli az önállóan állni vagy járni nem tudó gyermekek mozgékonyságát és sebességét.
            
         
               (6)
            
            
               A bébikomp használata során előforduló balesetek főleg lépcsőn való leesés, illetve felborulás miatt történnek meg, különösen amikor a gyermek olyan egyenetlen felszínt próbál átlépni, mint például a küszöb vagy a szőnyegsarok. Az ilyen balesetekből származó sérülések nagyon veszélyesek, mert az esetek nagy részében a gyermek fejét érintik.
            
         
               (7)
            
            
               1997 szeptemberében a Bizottság felhatalmazást adott az Európai Szabványügyi Bizottságnak (CEN) a bébikomp által lehetővé tett fokozott mozgékonyság és sebesség miatti, a még járni nem tudó gyermeket érintő specifikus biztonsági kockázatok tanulmányozására a kapcsolódó szabványban, amelyet a CEN éppen akkor fejlesztett ki.
            
         
               (8)
            
            
               Az EN 1273 szabvány CEN által elfogadott első verzióját a Bizottság 2001-ben nem megfelelőnek minősítette, mivel a szabvány figyelmen kívül hagyta a felhatalmazásban leírt specifikus kockázatot.
            
         
               (9)
            
            
               Az EN 1273 szabvány 2005. májusi felülvizsgált verziója viszont már tartalmazza a bizottsági felhatalmazásban kért stabilitási vizsgálatokat és a lépcsőn történő leesés, illetve felborulás kockázatát csökkentő szerkezeti követelményeket.
            
         
               (10)
            
            
               Az EN 1273:2005 szabványt a tagállamok piacfelügyeleti hatóságai széleskörben használják, amint azt már számos, erre a szabványra hivatkozó RAPEX értesítés megerősített. Továbbá néhány tagállam is erre a szabványra hivatkozik gyermekápolási cikkekről szóló jogszabályaiban (3).
            
         
               (11)
            
            
               Az EN 1273:2005 szabvány által a lépcsőn történő leesés és a felborulás ellen nyújtott fokozott biztonság javítja a bébikomp használatából eredő balesetek passzív megelőzését.
            
         
               (12)
            
            
               A Bizottság úgy találja, hogy az EN 1273:2005 szabvány teljesíti az általános biztonsági előírást. Mivel a szabványt a 2001/95/EK irányelv hatálybalépése előtti felhatalmazás alapján fogadták el, az EN 1273:2005 hivatkozást a 4. cikk (2) bekezdésének első albekezdésében megállapított eljárással összhangban kell közzétenni.
            
         
               (13)
            
            
               Az EN 1273:2005 szabványnak az általános biztonsági előírással való megfeleléséről szóló ezen határozat a Bizottság kezdeményezésére született.
            
         
               (14)
            
            
               Az ebben a határozatban előírt intézkedések összhangban vannak a 2001/95/EK irányelvben felállított bizottság véleményével,
            
         ELFOGADTA EZT A HATÁROZATOT:
   1. cikk
   A „Termékek csecsemők és kisgyermekek részére. Bébikomp. Biztonsági követelmények és vizsgálati módszerek” című EN 1273:2005 szabvány megfelel a 2001/95/EK irányelv általános biztonsági előírásának azon veszélyek tekintetében, amelyekre az előírás kiterjed.
   2. cikk
   Az EN 1273:2005 szabványra történő hivatkozást közzé kell tenni az Európai Unió Hivatalos Lapjának C részében.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2008. december 22-én.
      
         
            a Bizottság részéről
         
         Meglena KUNEVA
         
         
            a Bizottság tagja
         
      
   
   
      (1)  HL L 11., 2002.1.15., 4. o.
   
      (2)  HL L 204., 1998.7.21., 37. o.
   
      (3)  Franciaország: Avis relatif à l’application du décret no 91-1292 du 20 décembre 1991 relatif à la prévention des risques résultant de l’usage des articles de puériculture (JO du 8 avril 2008).
   Ausztria: Kinderlaufhilfenverordnung 2007, Austrian Official Journal, 7 August 2008